Seorang lelaki yang merupakan pemegang kad Suruhanjaya Tinggi Pertubuhan Bangsa Bersatu bagi Pelarian (UNHCR) yang juga penagih dadah dicekup selepas perbuatan jijiknya mencabul seorang wanita warga emas di Jalan Bunga Tanjung, Ampang, pada Rabu lalu.
Perbuatan terkutuk lelaki tersebut berjaya dirakam oleh orang awam dan rakaman video insiden yang berdurasi 26 saat tular sejak semalam di laman Facebook.
Ketua Polis Daerah Ampang Jaya, Asisten Komisioner Mohd. Azam Ismail berkata, pihaknya menerima laporan daripada mangsa yang juga suri rumah berusia 71 tahun pada hari sama.
"Kejadian berlaku ketika mangsa sedang mengumpul kotak terpakai untuk dijual sekitar pukul 3.30 petang. Suspek secara tiba-tiba datang lalu meraba paha mangsa.
"Mangsa menegur perbuatan lelaki itu namun suspek masih melakukannya dan membuka seluar serta baju lalu memegang kemaluan sebelum menunjukkannya di hadapan mangsa," jelasnya dalam kenyataan semalam.
Menurut Mohd. Azam juga, suspek ditahan oleh orang awam yang berada di sekitar lokasi kejadian selepas mangsa menjerit meminta tolong.
"Sepasukan polis dari Balai Polis Pandan Indah membuat tangkapan semula terhadap lelaki pemegang kad UNHCR berusia 23 tahun berkenaan.
"Suspek yang bekerja tukang sapu itu didapati positif dadah jenis ketamin," tambahnya.
Katanya lagi, permohonan reman pertama terhadap suspek dibenarkan selama empat hari bermula Selasa hingga esok dan kes disiasat mengikut Seksyen 354 Kanun Keseksaan kerana mencabul kehormatan.
Untuk lebih banyak perkongsian, anda boleh ikuti kami Kepochi @ Telegram : Mykepochi Official